**Ministru kabineta noteikumu projekta “Grozījumi Ministru kabineta 2015. gada 14. jūlija noteikumos Nr.408 “Studiju programmu licencēšanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2015.gada 14.jūlija noteikumos Nr.408 “Studiju programmu licencēšanas noteikumi” (turpmāk – projekts) ir izstrādāts saskaņā ar: 1) [Augstskolu likuma](http://m.likumi.lv/ta/id/37967-augstskolu-likums) [55.1 panta](http://m.likumi.lv/ta/id/37967-augstskolu-likums#p55.1) trešo daļu, [55.2 panta](http://m.likumi.lv/ta/id/37967-augstskolu-likums#p55.2) septīto daļu un [Izglītības likuma](http://m.likumi.lv/ta/id/50759-izglitibas-likums) [14. panta](http://m.likumi.lv/ta/id/50759-izglitibas-likums#p14) 11. punktu; 2) Izglītības attīstības pamatnostādņu 2014.-2020.gadam īstenošanas plāna 2015.-2017.gadam (akceptēts ar Ministru kabineta 2015.gada 29.jūnija rīkojumu Nr.331) (turpmāk – pamatnostādnes) IV daļas 3.1.8.apakšpunktu, kas paredz līdz 2017. gada 30. decembrim veikt nacionālās kvalitātes nodrošināšanas aģentūras darbības izvērtēšanu iekļūšanai Eiropas augstākās izglītības kvalitātes nodrošināšanas reģistrā[[1]](#footnote-1) (turpmāk – EQAR). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Studiju programmu licencēšanas procedūru regulē Ministru kabineta 2015. gada 14. jūlija noteikumi Nr.408 “Studiju programmu licencēšanas noteikumi” (turpmāk – MK noteikumi), kas noteic, ka studiju programmu licencēšanu organizē nodibinājums “Akadēmiskās informācijas centrs” (turpmāk – centrs). Papildu minētajam MK noteikumi nosaka studiju programmu licencēšanas kārtību, kritērijus, pēc kuriem vērtē studiju programmas licencēšanas procesā, kārtību, kādā izveidojama studiju programmas licencēšanas komisija, kas pieņem lēmumu par studiju programmas licencēšanu, šis komisijas tiesības un pienākumus, ekspertu kopīgā atzinuma formu, kā arī licences paraugu. Ņemot vērā Eiropas Savienības Padomes rekomendācijas par augstākās izglītības reformām, kā arī to, ka Latvija ir Boloņas procesa[[2]](#footnote-2) dalībvalsts un ir apņēmusies nodrošināt kopīgi izvirzītu mērķu sasniegšanu augstākās izglītības kvalitātes jomā, ir būtiski izveidot tādu kvalitātes nodrošināšanas sistēmu, kas atbilst Standartiem un vadlīnijām kvalitātes nodrošināšanai Eiropas augstākās izglītības telpā[[3]](#footnote-3) (turpmāk – Standarti). Līdz ar to Latvijas augstākās izglītības kvalitātes nodrošināšanas institūcijai savā darbībā ir jāievēro Standarti.  Ar Ministru kabineta 2014.gada 3.novembra rīkojuma Nr.640 “Par koncepciju “Latvijas augstākās izglītības ārējās kvalitātes nodrošināšanas sistēmas pilnveide” 1.punktu tika atbalstīts koncepcijā “Latvijas augstākās izglītības ārējās kvalitātes nodrošināšanas sistēmas pilnveide” ietvertais risinājums - akreditācijas un licencēšanas organizēšanas funkciju nodot centram, kas faktiski pilda nacionālās kvalitātes nodrošināšanas aģentūras funkcijas Standartu izpratnē. Atbilstoši Augstskolu likuma 55.2 panta pirmajai prim daļai, studiju programmu licencēšanu organizē centrs. Savukārt centrs, lai nodrošinātu licencēšanas organizēšanu, ir izveidojis departamentu (ar nosaukumu “Augstākās izglītības kvalitātes aģentūra”). Līdz ar to centrs, izpildot Standartu 3.1. un 3.2. punktu, skaidri nodalījis ārējās kvalitātes nodrošināšanas funkcijas no pārējām centra darbības veidiem.  Ievērojot Partnerības līguma Eiropas Savienības investīciju fondu 2014.–2020. gada plānošanas periodam (apstiprināts ar Ministru kabineta 2014. gada 19. jūnija rīkojumu Nr.313)[[4]](#footnote-4) 170.punktu[[5]](#footnote-5) un pamatojoties uz Ministru kabineta 2015.gada 18.augusta noteikumiem Nr. 479 “Darbības programmas "Izaugsme un nodarbinātība" 8.2.4. specifiskā atbalsta mērķa "Nodrošināt atbalstu EQAR aģentūrai izvirzīto prasību izpildei" īstenošanas noteikumi”, kas paredz nodrošināt atbalstu EQAR izvirzīto prasību izpildei, t.i., sniedzot atbalstu centram darbības kvalitātes atbalsta pasākumiem un kapacitātes stiprināšanai ar mērķi nodrošināt, ka Latvijas augstākās izglītības kvalitātes nodrošināšanas sistēma atbilst Standartiem, kas nodrošinātu centram kā nacionālās kvalitātes nodrošināšanas aģentūrai iekļūšanu EQAR un vienlaikus kļūtu par Eiropas asociācijas kvalitātes nodrošināšanai augstākajā izglītībā (turpmāk – ENQA) pilntiesīgo biedru. Lai nodrošinātu centra kā nacionālās kvalitātes nodrošināšanas aģentūras iekļaušanu EQAR, centra darbībām kvalitātes nodrošināšanas jomā, t.sk. licencēšanas un akreditācijas procesam, ir jāatbilst EQAR prasībām, kas izvirzītas kvalitātes nodrošināšanas aģentūrām, un tam ir jāiziet novērtēšana ar mērķi apliecināt centra darbības atbilstību Standartiem, tostarp ir:1. jābūt oficiāli atzītai no valsts institūciju puses (Standartu 3.2., 3.3.punkts);
2. jābūt neatkarīgai un jāstrādā autonomi, pilnībā atbildot par savām darbībām un šo darbību rezultātiem, tostarp arī jāizveido lēmumu apstrīdēšanas institūcija (Standartu 3.2., 3.3.punkts);
3. patstāvīgi neatkarīgi no trešajām personām jāizveido un jāpielieto procedūras un metodes, kā arī jāizvēlas un jāapstiprina eksperti (Standartu 2.4., 3.1., 3.3., 3.6.punkts);
4. jāizstrādā novērtējamie aspekti, (Standartu 2.2., 2.3., 2.5., 3.3.punkts);
5. jāizstrādā ekspertu grupas kopīgā atzinuma struktūra un jānosaka tajā iekļaujamā informācija (Standartu 2.2., 2.3., 2.5., 3.3.punkts);
6. jāatbild par kvalitātes nodrošināšanas procedūru rezultātiem (Standartu 2.2., 2.3., 2.7. punkts);
7. studiju programmu novērtēšanas procesā ir jāiesaista studējošo pārstāvis (Standartu 2.4.punkts).

 Ņemot vērā minēto, projekts ir izstrādāts, lai nodrošinātu centra darbības atbilstību Standartu prasībām, kā rezultātā centrs iekļūtu EQAR un vienlaikus kļūtu par ENQA pilntiesīgu biedru.  Standarti noteic, ka centram ir jābūt neatkarīgam un jāstrādā autonomi, kā arī tam ir jābūt pilnībā (bez trešo personu ietekmes) atbildīgam par savām darbībām un šo darbību rezultātiem, tostarp arī tam ir jānodrošina iespēja patstāvīgi izvēlēties ārējos ekspertus un apstiprināt tos neatkarīgi no trešajām personām (operacionālā neatkarība), tādēļ centram papildus tiek noteikti šādi uzdevumi:1. izstrādāt studiju programmas novērtējamos aspektus, saskaņā ar kuriem vērtē studiju programmas studiju programmu licencēšanas procesā, ievērojot studiju programmas vērtēšanas kritērijus;
2. noteikt ekspertu kopīgā atzinuma struktūru un tajā iekļaujamo informāciju;
3. studiju programmas novērtēšanai atlasīt un apstiprināt trīs ekspertus.

 Standartu 2.4.apakšpunkts noteic, ka kvalitātes nodrošināšanas pamatā ir vispusīgs ekspertu izvērtējums. Ekspertu ieguldījums centra darbā ir izvērtējums no dažādiem skatupunktiem, tostarp no augstskolas, mācībspēku, studentu un darba devēju/nozares profesionāļu puses. MK noteikumu 6.2.apakšpunkts noteic, ka studiju programmu izvērtēšanu veic divi studiju programmai atbilstošās nozares eksperti. MK noteikumi nenosaka studentu tiesības pilnvērtīgi piedalīties studiju programmas izvērtēšanā. Lai nodrošinātu Standartu 2.4. apakšpunkta izpildi, projekts paredz ekspertu grupā, kura izvērtē studiju programmu, iesaistīt arī Latvijas Studentu apvienības deleģētu pārstāvi. Vienlaikus tiek saglabātas Latvijas Studentu apvienības tiesības deleģēt tās pārstāvi novērotāja statusā, kuram ir tiesības piedalīties ekspertu vizītēs augstskolās, koledžās, to filiālēs, lai novērotu vizītes norisi, līdz ar to studenti gūst pieredzi un turpmāk var piedalīties studiju programmas izvērtēšanā ekspertu statusā.  MK noteikumu 4.punkts noteic studiju programmu licencēšanas komisijas sastāvu. Identiskas prasības studiju akreditācijas komisijas sastāvam ir noteiktas Ministru kabineta 2015. gada 14. jūlija noteikumu Nr.407 „Augstskolu, koledžu un studiju virzienu akreditācijas noteikumi” 6.punktā. Piemērojot MK noteikumus, faktiski studiju programmu licencēšanas komisijas un studiju akreditācijas komisijas pienākumus veic viena institūcija, jo licencēšanas ir sākotnējais kvalitātes novērtēšanas posms, pēc kura seko akreditācija, tādēļ projekts paredz noteikt, ka MK noteikumos minētos studiju programmu licencēšanas komisijas pienākumus veic studiju akreditācijas komisija,, kas pildīs cita starpā arī studiju programmu licencēšanas pienākumus. MK noteikumu 6.3.apakšpunkts noteic komisijas tiesības apstiprināt Latvijas Studentu apvienības, Latvijas Izglītības un zinātnes darbinieku arodbiedrības pārstāvjus un vienu komisijas izvirzītu pārstāvi darbam novērotāja statusā. Saskaņā ar Standartu 3.3.punktu, aģentūra (centrs) ir atbildīga par galīgajiem kvalitātes nodrošināšanas procedūru rezultātiem. Lai nodrošinātu centra neatkarību, tam ir jāparedz tiesības noteikt studiju programmas vērtēšanas procesā iesaistītās personas, tostarp arī novērotājus. Ņemot vērā minēto, projekts paredz nodot centram komisijas tiesības apstiprināt Latvijas Studentu apvienības un Latvijas Izglītības un zinātnes darbinieku arodbiedrības pārstāvjus darbam novērotāja statusā. MK noteikumu 22.punkts paredz augstskolas vai koledžas tiesības noraidīt studiju programmas izvērtēšanai apstiprinātos ekspertus. Minēto noraidījumu izvērtē studiju programmu licencēšanas komisija, jo MK noteikumu 6.2.punkts noteic tās pienākumu studiju programmas izvērtēšanai apstiprināt divus studiju programmai atbilstošās nozares ekspertus. Ņemot vērā, ka projekts paredz centra pienākumu apstiprināt studiju programmas novērtēšanas ekspertus, projekts nosaka arī centra tiesības cita starpā arī izvērtēt augstskolas vai koledžas iesniegto noraidījumu centra apstiprinātajiem ekspertiem. Ņemot vērā, ka centram ir nodoti pienākumi apstiprināt ekspertus un novērotājus, tiek svītrots MK noteikumu 6.2. un 6.3. apakšpunkts. MK noteikumu 9., 10. un 13.punktā tiek lietots vārdu salikums „studiju virzienu ieviešana”, savukārt Augstskolu likuma 55.2 panta trešajā daļā ar identisku nozīmi tiek lietots termins „studiju virzienu atvēršana”, Ievērojot minēto, projekts paredz veikt redakcionālus precizējumus, saskaņojot MK noteikumos lietoto terminoloģiju ar Augstskolu likuma 55.2 panta trešajā daļu. MK noteikumu 24.punkts noteic studiju programmu novērtējamos kritērijus. Ārējā kvalitātes nodrošināšana un īpaši tās rezultāti būtiski ietekmē vērtējamo augstskolu un koledžu izsniegto diplomu atzīšanu un absolventu nodarbinātības iespējas. Standartu 2.5.punkts noteic, ka taisnīguma un uzticamības nolūkā lēmumi jābalsta uz iepriekš noteiktiem un publicētiem kritērijiem, kuri tiek konsekventi interpretēti un tam jābalstās uz faktiem. Saskaņā ar MK noteikumu 28.punktu lēmumu par studiju programmas licencēšanu, atteikumu licencēt studiju programmu vai licences anulēšanu programmu licencēšanas komisija noformē administratīva akta veidā, un to paraksta komisijas locekļi, kuri piedalījās balsošanā. Atbilstoši Administratīvā procesa likuma 67.panta trešajai un ceturtajai daļai, administratīvajā aktā norāda pierādījumus, uz kuriem pamatoti secinājumi, un argumentus, uz kuru pamata pierādījumi noraidīti, un to pamato ar Satversmi, likumiem, Ministru kabineta noteikumiem vai pašvaldību saistošajiem noteikumiem, starptautisko tiesību vai Eiropas Savienības normām, kā arī vispārējiem tiesību principiem. Lai pilnveidotu novērtēšanas kvalitāti, projektā tiek paredzēti vispārēji studiju programmu novērtējamie kritēriji, kurus papildina centra izstrādātie novērtējamie aspekti, kurus saskaņā ar Standartu 2.2. un 2.5. ir jāizstrādā centram patstāvīgi un neatkarīgi. MK noteikumu 28.punkts noteic, ka lēmumu par studiju programmas licencēšanu, atteikumu licencēt studiju programmu vai licences anulēšanu paraksta komisijas locekļi, kuri piedalījās balsošanā. Savukārt MK noteikumu 25.punkts noteic centra pienākumu nosūtīt minēto lēmumu augstskolai vai koledžai 10 darbdienu laikā. Studiju programmu licencēšanas komisijas sastāvā ir septiņi locekļi un prasība visiem komisijas locekļiem parakstīt lēmumu praksē rada risku neievērot lēmuma nosūtīšanai noteikto termiņu. Tādēļ projektā tiek noteikts, ka lēmumu par studiju programmas licencēšanu, atteikumu licencēt studiju programmu vai licences anulēšanu paraksta komisijas priekšsēdētājs. Standartu 2.7.punkts noteic izveidot apelācijas un apstrīdēšanas iespējas, kas dod augstskolām un koledžām tiesības izmantot procedūras, kas ļauj tām apšaubīt un apspriest procedūras formālos rezultātus, parādot, ka rezultāts nav balstīts uz pamatotiem pierādījumiem, vai kritēriji nav pareizi pielietoti vai arī, ka procedūras nav īstenotas konsekventi. Tādēļ Standartu 2.7.punkts paredz apelācijas instances izveidi centrā. Vienlaikus Standartos ir noteikts, ka šādas sūdzības ir jāizskata profesionāli, izmantojot skaidri noteiktu procedūru, kura tiek pielietota konsekventi. MK noteikumu 29.punkts noteic, ka lēmumu par studiju programmas licencēšanu, par atteikumu licencēt studiju programmu vai par licences anulēšanu var apstrīdēt Centrā. Lai nodrošinātu objektīvu sūdzības izskatīšanas procesu, projekts paredz Centra pienākumu izveidot apelācijas komisiju, nosakot tās darbības mērķi, uzdevumus, kompetenci, atbildību, struktūru un darba organizāciju, kura izskatīs saņemtās sūdzības par studiju programmu licencēšanas komisijas pieņemtajiem lēmumiem un sniegs Centra direktoram savu atzinumu par sūdzības (apelācijas) pamatotību. MK noteikumu 1.pielikumā ir noteiktskopīgā ekspertu atzinuma studiju programmas licences saņemšanai studiju virziena ietvaros saturs (paraugs). Lai nodrošinātu Standartu 22., 2.3. un 3.3. prasību izpildi, projekts paredz centra uzdevumu - noteikt ekspertu kopīgā atzinuma struktūru un tajā iekļaujamo informāciju. Tādēļ MK noteikumu 1.pielikums ir svītrojams. Papildu minētajam ir veikti redakcionāli precizējumi, novēršot MK noteikumu piemērošanas laikā konstatētās nepilnības un panākot to atbilstību Augstskolu likumam. Minētie precizējumi neietekmē MK noteikumu būtību.  |
| 3. | Projekta izstrādē iesaistītās institūcijas | Izglītības un zinātnes ministrija un centrs. |
| 4. | Cita informācija | Projekta saturu ir ietekmējusi laika posmā kopš 2015. gada 14. jūlija centra uzkrātā pieredze, praksē īstenojot augstskolu, koledžu un studiju virzienu akreditācijas un studiju programmu licencēšanas organizēšanu, kuras laikā ir izkristalizējušies vairāki priekšlikumi līdzšinējās kārtības pilnveidei. Šajā laika posmā ir pieņemti jauni Standarti, kas ir saistoši arī Latvijai kā vienai no Boloņas procesa dalībvalstīm. Līdz ar to ir būtiski nodrošināt Latvijas normatīvā regulējuma saskaņošanu ar Standartiem, kas ir priekšnoteikums Centra iekļaušanai EQAR.  |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz centru, augstskolām un koledžām, studiju programmu licencēšanas komisiju, Latvijas Studentu apvienību un Latvijas Izglītības un zinātnes darbinieku arodbiedrību.  |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums maina tiesības un pienākumus, kā arī veicamās darbības centram un studiju programmu licencēšanas komisijai.Centram (aģentūrai) administratīvais slogs kopumā paliks nemainīgs:1. tiks paredzēts, ka licences parakstīs studiju programmu licencēšanas komisijas priekšsēdētājs, tādēļ nebūs nepieciešams sagatavotās licences nosūtīt Izglītības un zinātnes ministrijai, tādējādi samazinot licences sagatavošanas laiku. Centrs pats apstiprinās atlasītos ekspertus, tādējādi samazināsies ekspertu apstiprināšanas un studiju programmas izvērtēšanas laiks;
2. centrs esošo cilvēkresursu un finanšu resursu ietvaros izstrādās ekspertu kopīgā atzinumu formu un tajā iekļaujamo informāciju un studiju programmas novērtējamos aspektus.

Studiju programmu licencēšanas komisijas administratīvais slogs kopumā paliks nemainīgs, jo:1. turpmāk tās priekšsēdētājs parakstīs centra sagatavotās licences;
2. turpmāk tās priekšsēdētājs vienpersoniski parakstīs studiju programmu licencēšanas komisijas lēmumus, tādējādi saīsinot lēmuma sagatavošanas termiņu.

Administratīvais slogs augstskolām un koledžām nemainīsies. |
| 3. | Administratīvo izmaksu monetārs novērtējums | Projekts tiks īstenots esošā budžeta ietvaros. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017. gads** | Turpmākie trīs gadi (tūkst. latu) |
| **2018** | **2019** | **2020** |
| Saskaņā ar valsts budžetu 2017.gadam | Izmaiņas kārtējā gadā, salīdzinot ar budžetu 2017.gadam | Izmaiņas, salīdzinot ar 2017.gadu | Izmaiņas, salīdzinot ar 2017. gadu | Izmaiņas, salīdzinot 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 281 774 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 281 774 | 0 | 0 | 0 | 0 |
| 1.2. valsts speciālais budžets |  | 0 | 0 | 0 | 0 |
| 1.3. pašvaldību budžets |  | 0 | 0 | 0 | 0 |
| 2. Budžeta izdevumi: | 281 774 | 0 | 0 | 0 | 0 |
| 2.1. valsts pamatbudžets | 281 774 | 0 | 0 | 0 | 0 |
| 2.2. valsts speciālais budžets |  | 0 | 0 | 0 | 0 |
| 2.3. pašvaldību budžets |  | 0 | 0 | 0 | 0 |
| 3. Finansiālā ietekme: |  | 0 | 0 | 0 | 0 |
| 3.1. valsts pamatbudžets |  | 0 | 0 | 0 | 0 |
| 3.2. speciālais budžets |  | 0 | 0 | 0 | 0 |
| 3.3. pašvaldību budžets |  | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 1. Plānotais finansējums valsts budžeta 03.00.00 programmā “Augstākā izglītība” apakšprogrammā 03.13.00 “Studiju virzienu akreditācija”:* 2017.g. – 281 774 *euro*
* 2018.g. – 281 774 *euro.*

2. Anotācijas sadaļā III Tiesību akta projekta ietekme uz valsts budžetu un pašvaldību budžetiem minētais finansējums attiecas gan uz licencēšanas, gan akreditācijas procesa nodrošināšanu, tādēļ ir skatāms kontekstā ar Ministru kabineta noteikumu projektu “Grozījumi Ministru kabineta 2015.gada 14.jūlija noteikumos Nr.407 “Augstskolu, koledžu un studiju virzienu akreditācijas noteikumiem”. Piešķirtais finansējums akreditācijas un licencēšanas mērķim indikatīvi tiks sadalīts šādās proporcijās – 70% akreditācijas nodrošināšanai, bet 30% licencēšanas nodrošināšanai, bet precīzākas proporcijas noteikt nav iespējams, jo akreditācijas un licencēšanas funkcijas komisijai un Centram savstarpēji pārklāsies, kā arī akreditācijas un licencēšanas gadījumu proporcijas ir mainīgs faktors, kas atkarīgs no augstākās izglītības iestāžu iesniegtajiem pieteikumiem. 3. Projekts tiks īstenots esošā budžeta ietvaros. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav . |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti |  Nav. |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika apspriests ar centru, Latvijas Studentu apvienības pārstāvjiem un Augstākās izglītības kvalitātes nodrošināšanas padomi. Konceptuāli ir atbalstīta projekta virzība.Par projektu tiks informēta un sniegs atzinumu Rektoru padome, Augstākās izglītības padome, Latvijas Studentu apvienība, Latvijas Darba devēju konfederācija un Latvijas Izglītības un zinātnes darbinieku arodbiedrība.  |
| 2. | Sabiedrības līdzdalība projekta izstrādē | Centrs sniedzis priekšlikumus grozījumiem. |
| 3. | Sabiedrības līdzdalības rezultāti | Projekta izstrādē ņemti vērā centra priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Centrs, studiju programmu licencēšanas komisija, Augstākās izglītības kvalitātes nodrošināšanas padome, Izglītības un zinātnes ministrija, Izglītības kvalitātes valsts dienests, augstskolas un koledžas.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Izmaiņas primāri saistītas ar centra un studiju programmu licencēšanas komisijas darba organizāciju. Ar projektu tiek paredzēts, ka centrs izveido apelācijas komisiju, kas izskatīs iesniegumus, ar ko tiks apstrīdēti lēmumi par studiju programmas licencēšanu, par atteikumu licencēt studiju programmu vai par licences anulēšanu. Apelācijas komisijas locekļi ar centra valdes priekšsēdētāja vai tā pilnvarotas personas rīkojumu tiks iecelti no centra darbinieku vidus uz noteikta iesnieguma izskatīšanas laiku. Apelācijas komisija ir uzskatāma par centra sastāvdaļu, kas izveidota ar mērķi objektīvi izskatīt saņemtās sūdzības par studiju programmu licencēšanas komisijas pieņemtajiem lēmumiem.Jaunas institūcijas izveide nav paredzēta. |
| 3. | Cita informācija | Nav. |

*Anotācijas V sadaļa - projekts šīs jomas neskar*.

Izglītības un zinātnes ministrs Kārlis Šadurskis

Vizē: Valsts sekretāre Līga Lejiņa

21.03.2017. 9:55

2881

Depkovska, 67047772

anita.depkovska@izm.gov.lv

 Bērziņa, 67225155

aic.santaberzina@gmail.com

1. Eiropas augstākās izglītības kvalitātes nodrošināšanas reģistrs *(European Quality Assurance Register for Higher Education)* izveidots 2008.gada martā, kura galvenais uzdevums ir sniegt sabiedrībai skaidru un ticamu informāciju par Eiropas kvalitātes nodrošināšanas aģentūru darbību, tādejādi, veicinot uzticamību Eiropas augstākajai izglītībai. Reģistrs ir publiski pieejams tīmekļa vietnē <http://www.eqar.eu>. Reģistra mērķi ir uzlabot aģentūru sniegto pakalpojumu kvalitāti, veicināt aģentūru savstarpēju uzticību un paļāvību, nodrošināt iespēju augstskolām izvēlēties starp dažādām aģentūrām (ja tas nav pretrunā ar nacionālo normatīvo regulējumu), kā arī palielināt uzticamību augstskolu kvalitātes garantijām, tādējādi, veicinot arī studentu mobilitāti un savstarpējo grādu un kvalifikāciju atzīšanu. [↑](#footnote-ref-1)
2. Boloņas process sākās 1999. gada 19. jūnijā, kad 29 Eiropas valstu izglītības ministri (t.sk. Latvija) parakstīja Boloņas deklarāciju. Šobrīd dalībvalstu skaits sasniedzis 48. Boloņas procesa virsmēŗkis, izveidojot Eiropas augstākās izglītības telpu, nodrošināt augstākās izglītības sistēmu salīdzināmību un saskaņotību, ar nolūku veicināt iedzīvotāju mobilitāti, nodarbināmību un Eiropas augstākās izglītības starptautisko konkurētspēju. <http://www.ehea.info/> [↑](#footnote-ref-2)
3. Standarti un vadlīnijas kvalitātes nodrošināšanai Eiropas augstākās izglītības telpā *(Standards and Guidelines for Quality Assurance in the European Higher Education Area)* pieņemti par augstāko izglītību atbildīgo ministru samītā 2015.gada maijā, Erevānā, Armēnijā, un to izstrādāja darba grupa, kuras sastāvā ir pārstāvji no Eiropas asociācijas kvalitātes nodrošināšanai augstākajā izglītībā, Eiropas Studentu asociācijas, Eiropas Universitāšu asociācijas, Eiropas Augstākās izglītības institūciju asociācijas. Standartu un vadlīniju kvalitātes nodrošināšanai Eiropas augstākās izglītības telpā pilns teksts angļu valodā: <http://www.enqa.eu/wp-content/uploads/2015/11/ESG_2015.pdf> [↑](#footnote-ref-3)
4. <https://m.likumi.lv/doc.php?id=267069> [↑](#footnote-ref-4)
5. “Globalizācija, ekonomikas integrācija un lielāka mobilitāte augstākās izglītības un profesionālajā jomā palielināja nepieciešamību profesionālās kvalifikācijas atzīšanai ārpus tās valsts robežām, kurā tā iegūta. Izglītības attīstības pamatnostādnes 2014.–2020.gadam paredz izveidot starptautiski konkurētspējīgu nacionālo augstākās izglītības kvalitātes nodrošināšanas institūciju un atbalsta pasākumus tās iekļūšanai EQAR kā akreditācijas institūcijai ne vēlāk kā līdz 2018.gadam. Nacionālo aģentūru plānots izveidot 2015.gadā, izveides izmaksas sedzot no valsts budžeta līdzekļiem. EQAR aģentūras izmantošana akreditācijā veicinās augstākās izglītības kvalitātes kultūras76 attīstību atbilstoši labākajiem standartiem EAIT, vienlaikus palielinās uzticamību Latvijas augstākajai izglītībai un tajā iegūtajiem diplomiem, kā arī palīdzēs veidot kontaktus ar partneriem ārvalstīs, tādejādi sekmējot starptautisko sadarbību. [↑](#footnote-ref-5)